กรณีศึกษา ท๊อป จิรายุส มีทรัพย์สิน 8,000 ล้าน จาก Bitkub
เด็กหนุ่มอายุ 31 ปี ที่เรามองไปทางไหนก็เจอแต่หน้าเขา ถ้าฝรั่งมาเห็นอาจจะคิดว่า คนนี้คือดารา เขาไม่ใช่ดารา แต่เขาเป็นพีอาร์ให้บริษัทตัวเองที่เขาเป็นผู้ถือหุ้นใหญ่สุด
2 พ.ย. 2564

กรณีศึกษา ท๊อป จิรายุส มีทรัพย์สิน 8,000 ล้าน จาก Bitkub /โดย ลงทุนแมน
เด็กหนุ่มอายุ 31 ปี ที่เรามองไปทางไหนก็เจอแต่หน้าเขา
ถ้าฝรั่งมาเห็นอาจจะคิดว่า คนนี้คือดารา
เขาไม่ใช่ดารา แต่เขาเป็นพีอาร์ให้บริษัทตัวเองที่เขาเป็นผู้ถือหุ้นใหญ่สุด
และในวันนี้น่าจะเป็นวันที่ต้องจดจำวันหนึ่งในช่วงชีวิตของเขา
เพราะธนาคารไทยพาณิชย์เพิ่งประกาศว่าจะซื้อกิจการที่เขาเป็นผู้ร่วมก่อตั้ง
ที่ถูกประเมินมูลค่าทั้งบริษัทสูงถึง 35,000 ล้านบาท
กิจการนี้มีชื่อว่า Bitkub
และชื่อของเขาคือ จิรายุส ทรัพย์ศรีโสภา
เขาถือหุ้นอยู่ 23.87% ในบริษัทที่ SCB ซื้อ
ที่ชื่อว่า บิทคับ แคปปิตอล กรุ๊ป โฮลดิ้งส์
แปลว่าเขาจะมีมูลค่าหุ้นที่ถืออยู่ในบริษัท 8,354 ล้านบาท (คุณจิรายุสเป็นผู้ถือหุ้นใหญ่สุด และที่เหลือเป็นผู้ถือหุ้นคนอื่น ๆ อีกหลายสิบคน)
SCB ประกาศซื้อหุ้น 51% ของบริษัท
แปลว่า เขาจะได้เงินสดจาก SCB ทันที 4,260 ล้านบาท
ส่วนหุ้นที่เหลือที่ยังไม่ได้ขาย ก็น่าจะทำให้เขามีบทบาทในบริษัทต่อไป
ซึ่งเราก็น่าจะเห็นหน้าเขาบนช่องทางต่าง ๆ ต่อไป (ถ้า SCB ยังเห็นว่าเขายังเป็นพรีเซนเตอร์ที่ดี)
นอกจากนั้น ในวันนี้จะถือว่า Bitkub ได้เป็นยูนิคอร์นตัวใหม่ของประเทศไทย อย่างเป็นทางการ
และคุณ จิรายุส จะเป็นตัวอย่างที่พูดถึงให้คนรุ่นใหม่ของประเทศไทย
ว่าการเริ่มสร้างกิจการบางอย่างด้วยตัวเอง
มันก็สามารถสำเร็จได้อย่างรวดเร็วในไม่กี่ปี
ในปีนี้ ปีที่ทุกคนเจอสถานการณ์โควิด
ยังไม่จบปี บริษัทนี้สามารถทำกำไรได้ 1,533 ล้านบาท ในเวลา 9 เดือน
ถ้าคิดแบบง่าย ๆ คูณแบบโปรเรตเต็มปี ก็คือ 2,044 ล้านบาท
SCB ซื้อในราคา 35,000 ล้านบาท ก็น่าจะให้ P/E Ratio หรือราคาต่อกำไรประมาณ 17 เท่า
ซึ่งถือว่าเป็นราคาที่ไม่แพง เมื่อเทียบกับหุ้นเติบโตสูงหลายตัวที่อยู่ในตลาดหลักทรัพย์ตอนนี้
รู้ไหมว่า วันนี้ตอนบ่ายที่มีข่าวลือ ทีมลงทุนแมนยังพูดคุยกันเล่น ๆ ในทีมกันอยู่เลยว่า
Bitkub สามารถมีมูลค่าบริษัท 100,000 ล้านบาทได้ ถ้าเทียบกับตัวอื่นที่คล้าย ๆ กันในตลาดหลักทรัพย์
เช่น บริษัท เคอรี่ เอ็กซ์เพรส มี P/E 50 เท่า มีมูลค่าบริษัท 64,815 ล้านบาท
ด้วยการเติบโตของ Bitkub การจะได้ P/E 50 เท่า ก็ไม่แปลก
เมื่อคูณกำไรทั้งปี กับ P/E 50 เท่าก็คือ 100,000 ล้านบาท..
แต่ไม่เป็นไร ในเคสนี้ถ้ามองในมุมมองคุณจิรายุส
การได้เงินสดมาไว้ในมือก่อน 4,260 ล้านบาท ก็ไม่แย่
และการได้ SCB มาเป็นพาร์ตเนอร์ที่จะช่วยทำอะไรให้ใหญ่ขึ้นกว่าเดิม
อะไรที่เคยติดขัด ก็อาจจะผ่านคล่องสบายบรื๋อเพราะมี SCB คอยผลักดัน
ถึงส่วนแบ่งในเค้กจะน้อยลง แต่มูลค่าสุดท้ายก็อาจเป็นเค้กก้อนใหญ่กว่าเดิมมาก
สำหรับในมุม SCB ก็น่าสนใจ..
เพราะในวันนี้เป็นวันที่ SCB ออกตัวอย่างเป็นทางการ และชัดเจนว่าจะรุกธุรกิจสินทรัพย์ดิจิทัลอย่างไร
ก่อนหน้านี้ก็เดาไปต่าง ๆ นานา ว่า SCB จะทำ Exchange หรือศูนย์ซื้อขายเองหรือไม่
สุดท้ายหงายไพ่ออกมา SCB ซื้อ Bitkub ซะเลย
และการถือหุ้น 51% นี่สำคัญ
ดีกว่า 50% ที่ร่วมมือกับ AIS
เพราะเมื่อมีการตัดสินใจอะไร SCB จะสามารถใช้สิทธิ์ผู้ถือหุ้นใหญ่ในการเลือกทางเดินได้อย่างมั่นใจ
และการให้ SCBS หรือบริษัทหลักทรัพย์ไทยพาณิชย์ เข้ามาถือหุ้นบิทคับ
นั่นก็หมายความว่า SCB มองว่า สินทรัพย์ดิจิทัล จะอยู่ในการดูแลเดียวกันกับบริษัทที่ดูแลเรื่องหลักทรัพย์แบบดั้งเดิม นั่นก็คือหุ้น หรือ ตราสารหนี้ ต่าง ๆ
ก็ต้องคอยติดตามดูกัน
ไม่แน่ว่า ในอนาคต
เราจะได้เทรดหุ้น คริปโต พร้อมกันได้ ในแอปเดียว..
ยินดีด้วยกับ Bitkub และ SCB ครับ
-ลงทุนแมน